**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О ДРЖАВЉАНСТВУ**

**РЕПУБЛИКЕ СРБИЈЕ**

**Члан 1.**

У Закону о држављанству Републике Србије („Службени гласник РС”, бр. 135/04, 90/07 и 24/18), у члану 9. додаје се нови став 3. који гласи:

„Захтев за упис детета у евиденцију држављана може поднети родитељ који је страни држављанин ако је родитељ који је држављанин Републике Србије преминуо или је лишен родитељског права.”

Досадашњи став 3. постаје став 4.

**Члан 2.**

Члан 14. мења се и гласи:

„Члан 14.

Странац коме је применом прописа о кретању и боравку странаца одобрено стално настањење у Републици Србији може бити, на свој захтев, примљен у држављанство Републике Србије, под условом:

1) да је навршио 18 година живота и да му није одузета пословна способност;

2) да поднесе писмену изјаву да Републику Србију сматра својом државом.

Странац коме је применом прописа о кретању и боравку странаца одобрено стално настањење у Републици Србији по основу одобреног права на азил, може бити примљен у држављанство Републике Србије ако испуњава услове из става 1. овог члана и на основу одобреног сталног настањења у Републици Србији има пребивалиште најмање три године.

Под условима из става 2. овог члана, у држављанство Републике Србије може бити примљен и странац са навршених 14 година живота, на захтев старатеља и уз његову писмену сагласност.

Образац писмене изјаве из става 1. тачка 2) овог члана прописује министар надлежан за унутрашње послове.”

**Члан 3.**

Члан 15. мења се и гласи:

„Члан 15.

У држављанство Републике Србије може бити примљен странац који на основу одобреног привременог боравка живи у Републици Србији најмање једну годину пре подношења захтева за пријем у држављанство и испуњава следеће услове:

1. стекао је средње или високо образовање у Републици Србији или поседује решење о признавању стране високошколске исправе издато од надлежног органа у Републици Србији;
2. обавља самосталну делатност или је запослен или радно ангажован код послодавца који има седиште и који обавља делатност на територији Републике Србије и
3. дâ изјаву да Републику Србију сматра својом државом.

Супружник лица које је под условима из става 1. овог члана стекло држављанство Републике Србије може бити примљен у држављанство Републике Србије ако поднеce писмену изјаву да Републику Србију сматра својом државом.”

**Члан 4.**

После члана 16. додаје се члан 16а који гласи:

„Члан 16а

Лице након навршенe 23. годинe живота, које је рођено у иностранству и чији је један од родитеља у тренутку његовог рођења био држављанин Републике Србије, може бити примљено у држављанство Републике Србије ако би остало без држављанства и ако најмање три године борави на територији Републике Србије.”

**Члан 5.**

Члан 17. мења се и гласи:

„Члан 17.

Странац који је најмање десет година у браку са држављанином Републике Србије може бити примљен у држављанство Републике Србије ако поднесе писмену изјаву да Републику Србију сматра својом државом.”

**Члан 6.**

У члану 18. став 1. после речи: „и његов потомак” додају се речи: „до другог степена сродства у правој линији”.

Став 2. брише се.

У ставу 3. после речи: „живи у иностранству” додају се речи: „и није отпуштено из држављанства Републике Србије”.

**Члан 7.**

Члан 19. мења се и гласи:

„Члан 19.

У држављанство Републике Србије може бити примљен и странац чији би пријем у држављанство Републике Србије представљао интерес за Републику Србију.

Супружник лица које је под условима из става 1. овог члана стекло држављанство Републике Србије може бити примљен у држављанство Републике Србије ако поднеce писмену изјаву да Републику Србију сматра својом државом.

За пријем у држављанство Републике Србије лица из става 1. овог члана потребна је сагласност Владе”.

**Члан 8.**

У члану 20. после става 2. додаје се нови став 3. који гласи:

„Ако други родитељ из става 2. овог члана не да сагласност за пријем детета у држављанство Републике Србије, или је непознатог пребивалишта, или је лишен пословне способности или родитељског права, захтев родитеља који је пријемом стекао држављанство Републике Србије за пријем детета у држављанство Републике Србије ће се прихватити ако је то, по мишљењу надлежног органа старатељства, у интересу детета.”.

Досадашњи ст. 3. и 4. постају ст. 4. и 5.

**Члан 9.**

Члан 30. мења се и гласи:

„Члан 30.

Држављанин Републике Србије који је поднео захтев за отпуст из држављанства Републике Србије истим захтевом може затражити отпуст из држављанства Републике Србије и за своју децу до навршене 18. године живота.

Родитељ или старатељ може поднети захтев за отпуст из држављанства Републике Србије за дете до навршене 18. године живота, ако је то у интересу детета.

За отпуст детета из држављанства Републике Србије потребна је сагласност другог родитеља. Ако је дете старије од 14 година, потребна је и његова сагласност.

Ако други родитељ не дâ сагласност за отпуст детета из држављанства Републике Србије, или је непознатог пребивалишта, или је лишен пословне способности или родитељског права, захтев за отпуст детета из држављанства Републике Србије ће се прихватити ако је то, по мишљењу надлежног органа старатељства, у интересу детета.”

**Члан 10.**

У члану 32. став 1.речи: „годину дана од дана доношења” замењују се речима: „пет година од дана достављања”.

**Члан 11.**

Поступци покренути до дана ступања на снагу овог закона окончаће се по одредбама овог закона.

**Члан 12.**

Овај закон ступа на снагу осмог дана од дана објављивања у „Службеном гласнику Републике Србије”.