ОБРАЗЛОЖЕЊЕ

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 38. став 1. Устава Републике Србије, којим је утврђено да се стицање и престанак држављанства Републике Србије уређује законом.

**II. РАЗЛОЗИ ЗА ДОНОШЕЊЕ ЗАКОНА**

Измене и допуне Закона о држављанству Републике Србије, заједно са осталим активностима Владе Републике Србије, имају за циљ да усмере политике и дефинишу нова законска решења и дају подршку мерама за побољшање популационе политике. Предметне измене и допуне су део пакета измена прописа, заједно са изменама и допунама Закона о странцима и Закона о запошљавању странаца, које су усмерене на привлачење стране радне снаге, а пре свега привлачење и задржавање најквалитетнијих, висококвалификованих страних држављана, са одређеним знањима и вештинама дефицитарним на тржишту рада, а све у циљу континуираног раста БДП кроз развој привреде, одржања финансијске стабилности и поспешивања животног стандарда грађана Републике Србије.

Такође, примена Закона је указала на то да постоји потреба за побољшањем постојећих законских решења када је у питању стицање и престанак држављанства Републике Србије. За малолетна лица, олакшани су услови за подношење захтева за упис у евиденцију држављана Републике Србије и за подношење захтева за престанак држављанства. С обзиром на опредељење Републике Србије да се искорени апатридија и кроз вишегодишње активности које су имале за циљ решавање проблема правно невидљивих лица, препозната је могућност за допуном неких норми новим решењима, које би омогућиле одређеним категоријама грађана који живе на територији Републике Србије, а услед неукости или различитих животних околности до сада нису уредили свој статус, да добију лична документа и тиме постану видљиви у правном систему Републике Србије. Напомињемо да је кроз праксу препозната жеља супружника држављана Републике Србије, чија су често и деца држављани Републике Србије, а који нису у прилици да затраже статус стално настањеног странца, да под олакшаним условима стекну могућност да поднесу захтев за пријем у држављанство Републике Србије.

**1. Одређивање проблема које Закон треба да реши**

Анализом прописа који се односе на кретање и боравак странаца и област држављанства препозната је потреба за другачијим законским решењима, с обзиром да су препознати проблеми који се односе на дуге процедуре, рокове и испуњавање рестриктивних законских услова што је отежавало страним држављанима који имају опредељење да стално бораве у Републици Србији да стекну статус стално настањеног странца и поднесу захтев за пријем у држављанство Републике Србије. Нова решења омогућавају да се, у циљу развоја, обезбеђивања недостајуће радне снаге и привлачења најквалитетнијих, висококвалификованих кадрова, који својим радом и стручним знањима могу да допринесу развоју Републике Србије, за одређене категорије странаца пропише олакшан приступ држављанству.

Такође, кроз примену одређених досадашњих законских решења препозната је потреба да се нека од њих прилагоде случајевима који се јављају у пракси и да се омогући да пре свега малолетна лица могу на лакши начин да остваре оно што је у њиховом интересу, било да је у питању стицање или престанак држављанства. У питању су законска решења која се односе на подношење захтева, с обзиром да се увидело да малолетна лица до навршених 18 година када им је преминуо један од родитеља који је био држављанин Републике Србије, немају могућност подношења захтева за упис у евиденцију о држављанима, а у случају отпуста из држављанства Републике Србије малолетног лица исто је морало бити разматрано са захтевом једног родитеља иако има случајева да родитељ није у могућности да поднесе захтев за отпуст за себе, већ само за децу. Ове одредбе имају за циљ заштиту интереса малолетних лица.

**2. Циљеви који се доношењем закона постижу**

Овим изменама и допунама процедура пријема у држављанство Републике Србије се поједностављује за оне категорије странаца који су стално настањени у Републици Србији или у њој привремено бораве одређени временски период и испуњавајују Законом прописане услове, а желе да у Републици Србији наставе да живе и раде и интегришу се у друштво.

Такође, омогућава се унапређење и заштита основних људских права, остваривање права и интереса деце и спречавање ризика од апатридије.

**3. Разматране могућности да се проблем реши и без доношења акта**

Предметне измене и допуне Закона о држављанству Републике Србије садржински не могу бити превазиђене и унапређене без доношења закона, јер су питања стицања држављанства Републике Србије као и прописивање услова искључиво предмет закона.

**4. Зашто је доношење закона најбољи начин за решавање проблема**

Предлог закона о изменама и допунама Закона о држављанству Републике Србије део је пакета измена прописа који уређују боравак и рад странаца у Републици Србији, заједно са Предлогом закона о изменама и допунама Закона о странцима и Предлогом закона о изменама и допунама Закона о запошљавању странаца, које је Влада недавно утврдила, и неопходне су за пуну реализацију мера садржаних у поменута два предлога закона.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

Чланом 1. Предлога закона мења се члан 9. Закона тако што се додаје нови став који ће допринети олакшаном приступу држављанству Републике Србије за децу до навршене 18. године, која су пореклом стекла држављанство Републике Србије, али због смрти или лишења родитељског права родитеља који је држављанин Републике Србије, у складу са досадашњим законским решењем нису могла бити уписана у евиденцију држављана Републике Србије, с обзиром да родитељ који је страни држављанин није могао поднети захтев за упис. Додати став, омогућава и родитељу који није држављанин Републике Србије да поднесе захтев за упис у евиденцију држављана Републике Србије и тиме оствари везу детета са државом порекла другог родитеља.

Чланом 2. Предлога закона мења се члан 14. Закона тако што се прописују услови за пријем у држављанство странца којем је у Републици Србији одобрено стално настањење под условом да је навршио 18 година живота, да му није одузета пословна способност и да поднесе писмену изјаву да Републику Србију сматра својом државом, чиме се више не тражи да има отпуст из претходног држављанства и пријављено пребивалиште најмање три године на територији Републике Србије. За странце којима је стално настањење одобрено по основу одобреног права на азил прописане су две специфичности, прво да се као додатан захтев прописује пребивалиште у Републици Србији у трајању од најмање три године, и друго, да се у држављанство може примити и лице старије од 14 година. Прописивање специфичнијег режима за странце којима је одобрено право на азил резултат је конструктивног дијалога са представницима цивилног сектора који је вођен у току израде Предлога закона. Наиме, сагледавајући упоредна законска решења држава у окружењу, утврђено је да се као услов за пријем у држављанство ове категорије странаца захтева или пребивалиште у одређеном трајању или отпуст из претходног држављанства. Оцењено је да ће захтев за додатним пребивалиштем у Републици Србији у трајању од три године смањити могућности за евентуалне злоупотребе и допринети заштити интереса Републике Србије. Изузетак који прописује могућност пријема у држављанство лица старијих од 14 година живота, прописан је у циљу заштите интереса малолетника без пратње, односно деце без родитељског старања.

Чланом 3. Предлога закона мења се члан 15. Закона којим се прописују услови за пријем у држављанство у смислу испуњавања услова у вези са стеченим одговарајућим нивоом образовања и обављањем самосталне делатности односно запослења или радног ангажовања код послодавца на територији Републике Србије, уз то да такав странац има одобрен привремени боравак на територији Републике Србије једну годину и поднесе писмену изјаву да Републику Србију сматра својом државом. Такође, прописује се да супружник лица које је под овим условима стекло држављанство Републике Србије може бити примљен у држављанство Републике Србије, ако поднеce писмену изјаву да Републику Србију сматра својом државом.

Чланом 4. Предлога закона после члана 16. Закона додаје се нови члан 16а којим се омогућава лицу са навршене 23 године живота да буде примљено у држављанство Републике Србије, уколико је један од родитеља био држављанин Републике Србије и ако је имао три године фактички боравак на територији Републике Србије, јер пореклом до сада није успео да га стекне у смислу овог закона, а све у циљу како би се спречила апатридија таквог лица.

Чланом 5. Предлога закона мења се члан 17. Закона и односи се на странце који су дуги низ година у браку са држављанима Републике Србије, али нису остварили право на стално настањење у Републици Србији. Пратећи примену Закона, уочено је да странци који су дуго година у браку са домаћим држављанима, са њима имају заједничку децу која имају држављанство Републике Србије али живе у иностранству или услед различитих околности немају услове за стално настањење у Републици Србији, желе да и сами стекну држављанство Републике Србије, међутим важећа законска решења нису предвиђала овакву могућност. Имајући у виду да ова категорија странаца има снажну везу са Републиком Србијом, оцењено је да би било целисходно омогућити им да стекну држављанство Републике Србије. Супружници домаћих држављана који имају стално настањење у Републици Србији, а чији пријем у држављанство Републике Србије је до сада био уређен одредбом члана 17. Закона, сада могу стећи држављанство сагласно члану 14. Закона.

Чланом 6. Предлога закона мења се члан 18. Закона који се односи на пријем исељеника, те се прецизира пријем потомка исељеника до другог степена сродства у правој линији, а у ставу 3. се поставља захтев да исељеник није отпуштен из држављанства Републике Србије, јер је тиме прекинута веза са Републиком Србијом. Предлог за измену овог члана настао је из потребе да се олакша поступак утврђивања чињеница и експедитивније решавање поднетих захтева. Пракса код садашње формулације овог члана, када је у питању степен сродства је указала на чињеницу отежаног утврђивања везе између исељеника и његових потомака даљег степена сродства, због честих промена личних података исељеника (име, презиме, датум и место рођења и др.) и њихових потомака. Такође, кроз праксу је уочен проблем доказивања исељеништва са територије Републике Србије када је у питању дужи протек времена.

Чланом 7. Предлога закона мења се члан 19. Закона који уређује пријем странца у држављанство Републике Србије када то представља интерес за Републику Србију. Овај основ постоји у нашем законодавству и примењује се дуги низ година, а изменама се прописује да о пријему странца у држављанство Републике Србије по овом основу, као и у свим другим случајевима одлучује Министарство унутрашњих послова, уз сагласност Владе.

Чланом 8. Предлога закона врши се измена члана 20. Закона, са циљем заштите интереса малолетних лица и предвиђа могућност да се детету чији други родитељ не да сагласност за пријем детета, које живи у Републици Србији, за пријем у држављанство Републике Србије, или је непознатог пребивалишта или је лишен пословне способности или родитељског права омогући пријем у држављанство Републике Србије ако је то, по мишљењу надлежног органа старатељства, у интересу детета.

Чланом 9. Предлога закона врши се измена члана 30. Закона, са циљем заштите интереса малолетних лица и омогућава да за дете до навршене 18. године живота, родитељ или старатељ који је држављанин Републике Србије или је страни држављанин, уколико је родитељ који је држављанин Републике Србије преминуо или је лишен родитељског права, може поднети и посебан, самосталан захтев за отпуст малолетног детета из држављанства Републике Србије. Пракса је показала да су малолетна деца била у неповољном положају и да је био угрожен њихов интерес јер је претходно законско решење подразумевало да обавезно уз захтев за отпуст детета из држављанства Републике Србије захтев мора да поднесе и родитељ за себе, а родитељу који је страни држављанин није дата могућност да поднесе захтев.

Чланом 10. Предлога закона мења се члан 32. став 1. Закона којим се продужава рок на пет година, са тренутно прописане једне године, за поништење решења о отпусту из држављанства Републике Србије за лица која не успеју да стекну држављанство државе која је издала гаранцију за пријем у страно држављанство, обзиром да је пракса показала да је постојећи рок често прекратак. Наведеним законским основом се спречава да лице остане без држављанства и један је од механизама за спречавање апатридије.

Члан 11. Предлога закона представља прелазну одредбу и прописује да ће се поступци покренути до дана ступања на снагу овог закона окончати по одредбама овог закона.

Чланом 12. Предлога закона прописано је ступање на снагу осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТAВА**

**ЗА СПРОВОЂЕЊЕ ОВОГ ЗАКОНА**

За спровођење Закона о изменама и допунама Закона о држављанству Републике Србије није потребно обезбедити додатна средства у буџету Републике Србије, за раздео 15 − Министарство унутрашњих послова.